Universitéit fir National- a Weltwirtschaft

D'Universitéit fir National- a Weltwirtschaft (op Bulgaresch: Университет за национално и световно стопанство; op Englesch: University of National and World Economy) ass eng ëffentlech Fuerschungsuniversitéit an der bulgarescher Haaptstad Sofia.

 Geschicht 

D'Universitéit geet op déi "Fräi Universitéit fir Politik- a Wirtschaftswëssenschaften" zeréck (op Bulgaresch: Свободен университет за политически и стопански науки), déi de 5. Juli 1920 gegrënnt gouf. Si krut 1940 den Numm "Staatlech Héichschoul fir Finanz- an administrativ Wëssenschaften" (Държавно висше училище за финансови и административни науки), déi no der Muechtergräifung vun de Kommunisten 1947 als "Fakultät fir Wirtschafts- a Sozialwëssenschaften" an d'Universitéit Sofia integréiert gouf.

1953 huet d'kommunistesch Regierung dunn awer entscheet, d'Fakultéit erëm auszeglidderen a s'als "Héicht Wirtschaftsinstitut" (Висш икономически институт) erëm  z'etabléieren, dat am selwechte Joer nach den neien Numm "Héicht Wirtschaftsinstitut Karl Marx" krut. Zënter dem Fall vum Kommunismus am Joer 1990 dréit d'Institutioun hiren aktuellen Numm.

 Fakultéiten 
D'Universitéit fir National- a Weltwirtschaft huet aacht Fakultéiten:

 Allgemeng Wirtschaftswëssenschaften
 Finanz- a Rechnungswiesen
 Management an Administratioun
 Wirtschaft vun der Infrastruktur
 International Wirtschaft a Politik
 Applizéiert Informatik a Statistik
 Wirtschaft
 Droit


 Absolventen 

Zu de bekannten Absolvente vun der Universitéit ziele fënnef bulgaresch Premierministeren: Reneta Indschowa, Stefan Sofijanski, Iwan Kostow, Marin Rajkow a Plamen Orescharski. Och d'Cheffin vum Internationale Wärungsfong Kristalina Georgiewa an den Ekonomist Simeon Djankow hunn en Diplom vun der Universitéit fir National- a Weltwirtschaft.

 Um Spaweck 
 Offiziell Websäit op Englesch

Kategorie:Universitéiten a Bulgarien